[{"text_idx": "#000000", "text": "Charlotte Harding, Mam a Blogiwr. @witchywales"}, {"text_idx": "#000001", "text": "Blogiwr o Lynrhedynog (Ferndale) yw Charlotte ac mae hefyd yn vlogiwr, yn ddylanwadwr, ac mae ganddi ddau fab."}, {"text_idx": "#000002", "text": "\u201cPe na bawn i wedi darllen y llyfrau hynny yn yr ysgol, fydden i ddim y person ydw i heddiw. Fe wnaeth llyfrau fy helpu trwy rai cyfnodau anodd yn fy mywyd.\u201d"}, {"text_idx": "#000003", "text": "Mae darllen yn bwysig iawn, ac mae\u2019n sgi\u0300l hanfodol mewn bywyd. Mae\u2019n cael ei ddefnyddio bob dydd ac ym mhopeth a wnawn. Y rhan fwyaf o\u2019r amser, nid yw pobl ifanc sy\u2019n dweud nad oes ganddyn nhw ddiddordeb mewn darllen yn sylweddoli eu bod mewn gwirionedd yn darllen pethau ar eu ffonau am y rhan fwyaf o\u2019r dydd, bob dydd!"}, {"text_idx": "#000004", "text": "Gellir dehongli stori mewn cymaint o wahanol ffyrdd, gydag un stori yn unig yn cael effeithiau amrywiol ar bob person unigol a\u2019i fywyd. Rwy\u2019n credu\u2019n gryf y gall meithrin cariad at ddarllen a llyfrau fod yn ddwfn iawn ac yn rhywbeth sy\u2019n newid bywyd, ond gall hefyd fod yn ffynhonnell wych o fwynhad ac addysg."}, {"text_idx": "#000005", "text": "Gallwch ymgolli mewn llyfrau; gallwch chi ddod yn rhywun arall. Nid dim ond y geiriau yw llyfrau; mae\u2019n ymwneud a\u0302 sut maen nhw\u2019n gwneud i chi deimlo fel person a sut mae pobl eraill yn ymateb i\u2019r llyfrau \u2013 maen nhw\u2019n dod a\u0302 phobl at ei gilydd."}, {"text_idx": "#000006", "text": "Pan oeddwn i\u2019n iau roedd llyfrau yn rhan annatod o fy nghymuned. Doedd dim cymaint o ddewis ar y teledu, felly byddai pobl yn mynd i lyfrgelloedd lleol, yn cyfnewid llyfrau ac yna\u2019n siarad amdanyn nhw gyda\u2019u ffrindiau. Mae\u2019n bwysig bod hyn yn parhau, ac mae\u2019r sgwrs yn fwy na\u2019r hyn a welwch ar y teledu neu ar YouTube."}, {"text_idx": "#000007", "text": "Pan oeddwn i\u2019n fach, cefais fy nenu at unrhyw beth hudolus \u2013 unrhyw beth a oedd yn dwyn fy nychymyg ac yn gadael i mi ddianc i fyd arall."}, {"text_idx": "#000008", "text": "Pan oeddwn i\u2019n saith oed, fe wnaeth fy rhieni ysgaru, felly am rai blynyddoedd, roedd yn gyfnod o addasu, ac roedd yn gallu bod yn unig. Roedd llyfrgell enfawr yn ystafell fyw fy mam ac roeddwn i\u2019n arfer darllen llyfrau fel cyfres The Chronicles of Narnia gan C. S. Lewis \u2013 roedden nhw\u2019n hynod ddiddorol gan eu bod nhw mor hudolus, ac roedd yn ddihangfa. Roeddwn i\u2019n arfer hoffi straeon brawychus hefyd, fel cyfres straeon Goosebumps gan R. L. Stine. Fe wnes i fwynhau Judy Blume hefyd, It\u2019s Not the End of the World \u2013 darllenais i hwnnw pan oeddwn i\u2019n ddeuddeg oed, ac yn y llyfr, roedd rhieni\u2019r ferch ifanc yn ysgaru. Roeddwn yn gallu uniaethu a\u0302\u2019r hyn yr oedd hi\u2019n mynd drwyddo gan fy mod wedi mynd trwy\u2019r un profiad ac wedi teimlo emosiynau tebyg."}, {"text_idx": "#000009", "text": "Pan oeddwn yn fy arddegau, roeddwn i\u2019n arfer cael fy mwlio yn yr ysgol ac roeddwn i\u2019n teimlo\u2019n ynysig iawn \u2013 cefais gariad a chysur yn llyfrgell yr ysgol. Dyna lle magais i ddiddordeb mewn bioleg, iechyd meddwl, a hanes. Roeddwn wrth fy modd yn darllen am ymddygiad pobl, y meddwl a\u2019r ffordd y mae pobl yn ymateb i drawma ac ysgogiadau. Rwy\u2019n falch fy mod wedi treulio fy amser yn darllen y llyfrau hynny oherwydd pan ydych yn yr oedran hwnnw, rydych yn cymryd popeth i mewn, ac mae hyn wedi fy mharatoi ar gyfer fy nyfodol. Rwyf bellach yn gweithio ym maes iechyd meddwl amenedigol, ac mae\u2019r llyfrau ddarllenais yn fy arddegau wedi helpu. Pe na bawn i wedi darllen y llyfrau hynny yn yr ysgol, fydden i ddim y person ydw i heddiw. Fe wnaeth y rhain fy helpu trwy rai cyfnodau anodd yn fy mywyd."}, {"text_idx": "#000010", "text": "Y dyddiau hyn, dwi\u2019n hoffi darllen straeon yn fy amser hamdden. Pan fydd y plant yn yr ysgol, byddaf yn eistedd ar y soffa ac yn darllen am awr, a dyna fy mwynhad \u2013 pan fyddaf yn gallu ymgolli yn y plot a\u2019r cymeriadau. Rwyf hefyd yn mwynhau darllen a dysgu o lyfrau hunangymorth a llyfrau am iechyd meddwl, gan eu bod wedi fy helpu i ddelio a\u0302 rhai o\u2019m problemau fy hun."}, {"text_idx": "#000011", "text": "Pan fyddwch chi\u2019n darllen er mwynhad, rydych chi\u2019n ymlacio, mae eich lefelau straen yn gostwng, ac rydych chi\u2019n gallu canolbwyntio\u2019n well \u2013 mae\u2019n gwneud byd o les."}, {"text_idx": "#000012", "text": "\u201cMae\u2019n ymwneud a\u0302 mwy na llyfrau. Mae\u2019n ymwneud a\u0302 rhyngweithio teuluol, egni a threulio amser gyda\u2019ch gilydd.\u201d"}, {"text_idx": "#000013", "text": "Ar o\u0302l geni\u2019r mab cyntaf, datblygais seicosis o\u0302l-enedigol ac roedd bondio ag ef yn anodd. Felly, gwnes ymdrech i ddarllen llyfrau lluniau iddo yn ystod y cyfnod hwn, gan wneud hynny am rai blynyddoedd. O ganlyniad, mae ein cwlwm nawr yn anhygoel o gryf. Mae bellach yn mwynhau darllen ac yn gweld darllen yn gysur ac yn ffordd i fynegi ei hun. Mae\u2019n mwynhau\u2019r amser wrth syllu i fyw ein llygaid fel rhieni a sgwrsio gyda ni. Mae\u2019n ymwneud a\u0302 mwy na llyfrau. Mae\u2019n ymwneud a\u0302 rhyngweithio teuluol, egni a threulio amser gyda\u2019ch gilydd."}, {"text_idx": "#000014", "text": "O ran fy mab ieuengaf, sy\u2019n fachgen actif ac yn hoffi chwaraeon a chelf, nid yw darllen yn gymaint o flaenoriaeth iddo, felly un o\u2019r ffyrdd y gwnes i fagu ei ddiddordeb mewn llyfrau oedd trwy ddefnyddio hen chwedlau tylwyth teg traddodiadol, fel Yr Hugan Fach Goch neu Peter Pan, a gofyn iddo dynnu llun i mi o\u2019r diweddglo. Roedd wrth ei fodd wrth iddo gael defnyddio ei ochr greadigol. Fe wnaethon ni hynny ar gyfer tua 10 o wahanol lyfrau ac roedd ganddo syniadau gwych \u2013 fe aeth ei ddychymyg yn dre\u0302n."}, {"text_idx": "#000015", "text": "Gyda\u2019n meibion, roeddem wrth ein bodd yn darllen cyfres Harry and the Dinosaurs gan Ian Whybrow ac Amelia Reynolds Long, a Horrid Henry gan Francesca Simon. Rydyn ni hefyd wrth ein bodd a\u0302 The Dinosaur that Pooped the Bed! gan Tom Fletcher; mae gennym ni rai llyfrau eraill gan Tom ond mae\u2019r un yna\u2019n gwneud i ni chwerthin cymaint, mae mor ddoniol."}, {"text_idx": "#000016", "text": "Mae fy mab hynaf bellach yn mwynhau cyfres Diary of a Wimpy Kid gan Jeff Kinney, a gan ei fod yn mynd i fod yn 11 cyn bo hir, fe brynon ni How to Grow Up and Feel Amazing!: The No-worries Guide for Boys gan Dr Ranj, ac mae wedi bod yn wych. Mae\u2019n ei guddio y tu o\u0302l i\u2019w wely oherwydd nid yw eisiau i\u2019w fam wybod ei fod yn darllen am dyfu a datblygu. Does dim rhaid iddo fod yn bwnc chwithig bellach; gallwch brynu\u2019r llyfr i\u2019ch bechgyn a\u2019i osod ar eu gwely a chaniata\u0301u iddynt ei ddarllen a throi ato pan maen nhw\u2019n barod, heb iddynt deimlo embaras. Mae\u2019n rhoi\u2019r cyfle i fy mab ddod ataf fi neu ei dad a gofyn cwestiynau, gan y bydd yn teimlo\u2019n fwy grymus i siarad am y pynciau hyn oherwydd bod y llyfr wedi eu normaleiddio iddo."}, {"text_idx": "#000017", "text": "\u201cDylai llyfrau gynrychioli pawb yng Nghymru ac annog pawb i\u2019w derbyn nhw.\u201d"}, {"text_idx": "#000018", "text": "Rwy\u2019n meddwl ei bod mor bwysig bod llyfrau\u2019n adlewyrchu Cymru \u2013 yr holl bobl, diwylliannau a chefndiroedd gwahanol sy\u2019n byw yn ein gwlad. Dylai llyfrau gynrychioli pawb yng Nghymru ac annog pawb i\u2019w derbyn nhw. Mae\u2019n hanfodol hefyd bod yr iaith Gymraeg a\u2019i diwylliant yn weladwy mewn llyfrau, fel y gallwn gadw ein hiaith yn fyw ac annog pobl ifanc i barhau i\u2019w siarad."}, {"text_idx": "#000019", "text": "Gyda\u2019r argyfwng costau byw, rydym yn cymryd camau i sicrhau bod darllen yn parhau i fod yn rhan hanfodol o\u2019n bywyd teuluol, a bod ein meibion yn datblygu eu sgiliau darllen."}, {"text_idx": "#000020", "text": "Byddwn yn mynd i\u2019r siopau elusen i brynu llyfrau. Fe wnaethon ni gael ein llyfrau Diary of a Wimpy Kid o gyfnewidfa lyfrau fawr yn Sain Ffagan lle aethon ni a\u0302 hen lyfrau nad oedden ni\u2019n eu darllen bellach, ac yna eu cyfnewid am lyfrau ail-law eraill. Mae yna hefyd siop fach yn Aberda\u0302r sy\u2019n cyfnewid llyfrau, ac rydym hefyd yn defnyddio\u2019r llyfrgell leol."}, {"text_idx": "#000021", "text": "Os yw\u2019r bechgyn yn ymddwyn yn dda, bob rhyw ddeufis rydyn ni\u2019n mynd i siop lyfrau hyfryd ym Mhontypridd lle mae ganddyn nhw adran blant ac rydyn ni\u2019n gadael iddyn nhw ddewis llyfr. Maen nhw\u2019n mwynhau cael llyfrau newydd sbon. Mae mor wych eu gweld yn gwirioni ar lyfrau."}, {"text_idx": "#000022", "text": "O fewn fy ngrw\u0302p ffrindiau, rydyn ni bob amser yn cyfnewid ac yn rhannu llyfrau. Os oes yna lyfr rydyn ni i gyd ei eisiau yn y grw\u0302p ond ei fod yn eithaf drud, bydd pawb yn cyfrannu i\u2019w brynu ac yna\u2019n cymryd tro i\u2019w ddarllen."}, {"text_idx": "#000023", "text": "Rwy\u2019n teimlo\u2019n angerddol am rannu buddion llyfrau a darllen gyda rhieni a phlant eraill, ac am godi ymwybyddiaeth o sut y gall agor llyfr gyfrannu at ddatblygu sgiliau darllen ac ysgrifennu gwell, ehangu eu dychymyg, cyfoethogi eu geirfa, ynghyd a\u0302 chynnig ystod o fuddion iechyd a lles."}, {"text_idx": "#000024", "text": "Rhestr ddarllen Charlotte a deunydd darllen arall a argymhellir o Gymru:"}, {"text_idx": "#000030", "text": "Horrid Henry gan Francesca Simon"}, {"text_idx": "#000036", "text": "Am fwy o ysbrydoliaeth am beth i\u2019w ddarllen nesaf, beth am bori drwy ein rhestrau darllen \u2013 fan hyn."}, {"text_idx": "#000037", "text": "Dod o hyd i lyfrau yn fy ardal i"}, {"text_idx": "#000038", "text": "Beth am ymweld a\u0302\u2019ch llyfrgell leol neu siop lyfrau neu i ddarganfod eich llyfr nesaf?"}]